Зыужьыныгъэм и гъуэгукIэ
КъБР-м и Правительствэм и Унэм дыгъуасэ щекIуэкIащ ди щIыналъэм и дежкIэ политикэ, экономикэ, жылагъуэ мыхьэнэ ин зиIэ зэIущIэ. КъБР-м и Iэтащхьэ Къанокъуэ Арсен зыхуигъэзащ республикэм и Парламентым.
ЗэIущIэм кърихьэлIащ Къэбэрдей-Балъкъэрым къыбгъэдэкIыу Урысей Федерацэм и Федеральнэ Зэхуэсымрэ Къэрал Думэмрэ я депутатхэу Бечелов Ильяс, Геккиев Заур, Къэжэр Альберт, Щхьэгуэш Адэлбий, УФ-м и Президентым и лIыкIуэу Кавказ Ищхъэрэ федеральнэ щIыналъэм щыIэм и Аппаратым КъБР-м щиIэ инспектор нэхъыщхьэ Вербицкий Александр, КъБР-м и Парламентым и депутатхэр, Правительствэм хэтхэр, КъБР-м и Конституцэ, Арбитраж судхэм я унафэщIхэр, ХэхакIуэ комиссэм и пашэр, КъБР-м и Жылагъуэ, Къэзыпщытэ-къэзыбж палатэхэм я тхьэмадэхэр, Пенсэ, Сабий фондхэм, республикэм и еджапIэ нэхъыщхьэхэм, РАН-м и КъБЩIЦ-м епха щIэныгъэ-къэхутакIуэ институтхэм я унафэщIхэр, хабзэхъумэ, цIыхубэ хъыбарегъащIэ IуэхущIапIэхэм, профсоюзхэм, политикэ, жылагъуэ, дин зэгухьэныгъэхэм я лIыкIуэхэр, КъБР-м ЦIыхум и хуитыныгъэхэмкIэ щыIэ уполномоченнэр, щIыналъэм и къалэхэмрэ районхэмрэ я администрацэхэм я Iэтащхьэхэр, нэгъуэщIхэри.
ЗэIущIэр къызэIуихащ КъБР-м и Парламентым и УнафэщI Чеченов Ануар. Къыхалъхьа Iуэхугъуэм къызэхуэсахэр щыгъуазэ хуищIа нэужь, абы псалъэ иритащ республикэм и Iэтащхьэ Къанокъуэ Арсен.
— Республикэм и политикэ, экономикэ, социальнэ щытыкIэр убзыхунымкIэ мыхьэнэшхуэ иIэщ КъБР-м и Парламентым Зэрызыхуэзгъазэм, сыту жыпIэмэ, хабзэ хъуауэ, мыпхуэдэ щIыкIэм тету къыдопщытэж блэкIа илъэсым зэфIэдгъэкIахэмрэ дызыхунэмысахэмрэ, адэкIэ абыхэм ятещIыхьарэ щIыналъэ зыужьыныгъэм хуэгъэпсауэ къалэныщIэхэр зыхудогъэувыж, — къыхигъэщащ Къанокъуэм. Абыхэм я нэхъыщхьэр Къэбэрдей-Балъкъэрым и экономикэм зегъэужьынырщ, абы и цIыхухэм я псэукIэр егъэфIэкIуэнырщ.
2013 гъэм республикэм къыпэщылъ къалэнхэр иубзыхуурэ, Къанокъуэ Арсен къытеувыIащ щIыналъэм зыIэригъэхьа ехъулIэныгъэхэм. Абы жиIащ Правительствэм экономикэ политикэ тэмэм зэрыригъэкIуэкIыр, абы и щыхьэту ди зыужьыныгъэр зыгъэнаIуэ бжыгъэхэр къихьащ. Апхуэдэхэщ, псалъэм папщIэ, 2011 гъэм еплъытмэ, 2012 гъэм республикэм къыщалэжьа продукцэм проценти 5-кIэ зэрыхэхъуар, лэжьапIэншэхэм я бжыгъэр проценти 10,8-м къикIыу 8,9-м зэрынэсар, улахуэр нэхъыбэ зэрыхъуар, нэгъуэщIхэри.
— Дэтхэнэ ди текIуэныгъэми я лъабжьэр инновацэхэрщ, технологие пэрытхэрщ, — жиIащ республикэм и Iэтащхьэм. — Ахэр шэщIауэ къыщыдогъэсэбэп экономикэм и унэтIыныгъэ куэдым. Гулъытэшхуэ зыхуэтщIхэм ящыщщ щIыналъэм промышленностым зыщегъэужьыныр, псэупIэ унэу щыдухуэхэм я бжыгъэм хэгъэхъуэныр, псэупIэ-коммунальнэ IэнатIэм епха Iуэхугъуэ псори гъэтэмэмыныр.
Къэбэрдей-Балъкъэрым и УнафэщIым зэрыжиIамкIэ, блэкIа илъэсым къриубыдэу зыужьыныгъэфI игъуэтащ мэкъумэш IэнатIэм, хьэрычэт цIыкIумрэ ику итымрэ лъэ быдэкIэ уващ. Республикэм адэкIи хигъэхъуэнущ хамэ къэралхэм яхуиIэ экономикэ пыщIэныгъэхэм. Ар ефIэкIуэн щхьэкIэ, Iэмал псори къызэгъэпэщыпхъэу къилъытащ.
Республикэм и Iэтащхьэм КъБР-м и Парламентым Зэрызыхуигъазэм гулъытэ хэха щыхуищIащ сабий куэд зыпI унагъуэхэм. Гъунэгъу субъектхэм абыкIэ яIэ Iуэху бгъэдыхьэкIэ пэрытыр къагъэсэбэпурэ, унагъуэшхуэхэм иратынущ дэIэпыкъуныгъэ зэмылIэужьыгъуэхэр. Апхуэдэу а дэфтэрым щIыпIэ хэха щызыгъуэтахэм ящыщщ егъэджэныгъэм, узыншагъэр хъумэным, транспортым, щэнхабзэм, спортым, курорт Iуэхум, социальнэ зыужьыныгъэм, псэуныгъэм и нэгъуэщI унэтIыныгъэхэм епха Iуэхугъуэхэр. Ди щIыналъэм мамырыгъэрэ зэгурыIуэныгъэрэ щытепщэу, пщэдейрей махуэмкIэ фIэщхъуныгъэ тхэлъу дыпсэуфыныр властым и къалэн нэхъыщхьэхэм ящыщу къилъытащ Къанокъуэм. АбыкIэ хабзэхъумэ IэнатIэхэм я пщэ къалэнышхуэ къызэрыдэхуэри жиIащ.
— ЗэуIуу, зэкъуэту делэжьын хуейщ къытпэщылъ къалэнхэр зэфIэхыным, дэтхэнэми лъэкIыр хилъхьапхъэщ ди псэукIэр егъэфIэкIуэным. Апхуэдэ щIыкIэм тетущ властыр цIыхубэм зэрадэлэжьэн хуейр. ИтIанэщ ди мурадыфIхэм дащылъэIэсынур, бэм къыдагъэза дзыхьыр щыдгъэпэжыфынур, — и псалъэм и кIэухыу къыхигъэщащ Къанокъуэм. — Пэжу икIи хьэлэлу дахуэлэжьэнщ цIыхухэм.
АдэкIэ КъБР-м и Парламентым и Тхьэмадэм жиIащ Зэрызыхуигъазэм зыузэщIыныгъэ, зыужьыныгъэ я лъэныкъуэкIэ мыхьэнэшхуэ зэриIэр. Абы ипкъ иткIэ ящIа унафэм и проектыр псори зэдэарэзыуэ къащтащ.
ЗэIущIэм и кIэухыу Къанокъуэ Арсен къызэхуэсахэм ехъуэхъуащ къэблэгъа май махуэшхуэхэмкIэ, ехъулIэныгъэрэ узыншагъэрэ яIэну зэригуапэр жиIащ.
ЖЫЛАСЭ Маритэ.
